એકસ્ટ્રા કરિકયુલર એકિટવિટીના કોઇ પણ કોર્સ શરૂ કરાવતાં પહેલાં બાળકની સંમતિ લેવી અનિવાર્ય છે. બાળકને પૂછયા વગર કોઈ કોર્સની ફી ન ભરાય. માબાપ જે પ્રવૃત્તિ કરાવવા ઈચ્છે છે તે પ્રવૃત્તિ શી છે તેનો બાળકને ઘણી વાર કોઈ અંદાજ હોતો નથી. તેથી બાળક ગંભીરપણે વિચાર્યા વગર ‘હા’ કે ‘ના’ પાડી દે છે. તેથી સાચો રસ્તો એ છે કે બાળકને તરણ શીખવવું હોય તો પહેલાં એક-બે દિવસ નામ નોંધાવ્યા વગર બાળકને સ્વિમિંગ પુલમાં લઈ જવું જોઈએ. ત્યાંના વાતાવરણથી એને પરિચિત કરાવવું જોઈએ. બાળકને પુછવું જોઈએ કે તને તરણ શીખવાનું ગમશે? તું કહે તો ફી ભરી દઈએ. આ રીતે બાળકને નિર્ણય લેવાની છૂટ આપ્યા પછી કરવામાં આવેલું કાર્ય ભાગ્યે જ નિષ્ફળ નીવડે છે. કદાચ, એકાદ વાર બાળક પાછળથી ફરી જાય, પરંતુ છેવટે એમાં એ પોતાની જવાબદારી સમજે છે અને ભવિષ્યમાં વધુ સમજી વિચારીને નિર્ણય લેતાં શીખે છે.